**Gulbrand Oscar Johan Lunde** (født 14. september 1901 i Fana ved Bergen, død 25. oktober 1942 på Våge i nåværende Rauma kommune) var en norsk kjemiker og politiker for Nasjonal Samling. 

Lunde var direktør ved Hermetikkindustriens Laboratorium i Stavanger fra 1929 og kulturminister i 1942. Han omkom, sammen med sin kone, på reise fra Ålesund til Åndalsnes da bilen de satt i gled utfor en ferjelem og endte på fem meters dyp. Ulykken avstedkom mange rykter, både om attentat og sabotasje. Etterforskningen konkluderte med at det var en ulykke.

Familie
-------

Lunde var født og oppvokst i Bergen. Han var sønn av arkitekt Sigurd Lunde (1874–1936) og Inga Grue (1870–1948). Han giftet seg 6. mars 1929 med Marie Honoria Halling Wulfsberg (26. august 1907 –25. oktober 1942).

Utdanning og karriere
---------------------

Lunde studerte ved Eidgenössische Technische Hochschule (ETH) i Zürich og ved universitetet i Freiburg. Han tok i 1925 doktorgrad i kjemi i Tyskland. I 1927 var han ansatt på kjemisk institutt ved Universitetet i Oslo. Han var direktør ved Hermetikkindustriens Laboratorium i Stavanger fra 1929. Han skrev en rekke vitenskapelige avhandlinger i biokjemi og om vitaminer. Han sto sentralt i utviklingen av norsk hermetikkindustri. Han takket nei til to professorater og ledet i stedet Hermetikklaboratoriet i Stavanger.

Nasjonal Samling
----------------

Gulbrand Lunde markerte seg raskt som en ivrig støttespiller for Vidkun Quisling og var et av de første medlemmene av Nasjonal Samling. Han deltok i etablering av NS i Stavanger 1933 og var aktiv i valgkampen samme høst. Han var en av NS' fremste talere og var en effektiv administrator. I 1934 ble han innvalgt som kommunestyrerepresentant i Stavanger da partiet fikk 12 prosent av stemmene. Fra 1935 var Lunde propagandasjef i NS og forfattet en rekke skrifter og publikasjoner. NS gjorde et dårlig valg i 1936 og Lunde brukte da mer tid på arbeid og familie.

Andre verdenskrig
-----------------

Lunde lengst til venstre i første rad, ved siden av Albert Viljam Hagelin og Vidkun Quisling, på ærestribunen under hirdoppmarsjen under «8. riksmøte», NS' landsmøte i Oslo i september 1942. Nest ytterst til høyre står Olga Bjoner, landsleder for NS Kvinneorganisasjon. Foto: Riksarkivet 
Quisling med ministre under «Statsakten» på Akershus festning 1. februar 1942 da Reichskommisar Josef Terboven utnevnte Quisling til ministerpresident. Lunde sitter to plasser bak Føreren. Foto: Riksarkivet 
Lunde ble 9. april 1940 utnevnt til sosialminister i Quislings kuppregjering, men takket nei. Fra 25. september1940 var han kst. statsråd for Kultur- og folkeopplysningsdepartementet, og kulturminister for Kultur- og folkeopplysningsdepartementet i Quislings regjering fra 1942 fram til sin død høsten samme år.

Som kommissarisk statsråd for Kulturdepartementet oppnevnt av rikskommissær Terboven, forsøkte Lunde å skaffe seg kontroll over åndslivet i Norge. Gjennom taler og foredrag trakk Lunde kulturhistoriske linjer fra vikingtiden frem til sin samtid for å underbygge sine meninger om den nasjonale utviklingen.

I september 1942 inviterte Lunde og hirdsjef Jim Johanessen den jødiske fiolinisten Ernst Glaser til et møte. De tilbød Glaser transport til Sverige for å unngå at noe skulle tilstøte ham.

Professor Gunnar Skirbekk siterer tyske etterretningsrapporter som tyder på at okkupasjonsmakten var skeptisk til Lunde fordi han fremhevet det norrøne, noe som innebar en avgrensing av Norge fra de øvrige «germanerne».

### Dødsfall

Etter at Lunde og kona omkom ved drukning 25. oktober 1942, ble det arrangert en storslagen statsbegravelse med seremoni i Trefoldighetskirken i Oslo. Bildet viser Quisling som tar imot Terboven ved kirken, mens Førergarden holder æresvakt. Foto: Riksarkivet 
Gulbrand Lunde omkom sammen med sin kone da bilen de satt i havnet i sjøen ved ferjestedet Våge ved Romsdalsfjorden på vei over til Eidsbygda og videre til Åndalsnes. De satt da sovende i baksetet, i påvente av at fergen skulle gå. Fergen var bevoktet av to tyske offiserer. Lunde og hans kone Marie druknet, mens Christian Astrup (fylkesfører for Bergen-Hordaland) kom seg ut av bilen og opp til overflaten.

NTBs melding beskrev hendelsen slik:

> Bilen med minister Lunde og fylkesfører Astrup reiste fra Ålesund søndag kl. 20.30. Bilen kom til ferjestedet Våge i Veøy i Romsdal ca. kl 22 og ferjen lå klar og ventet. Bilen kjørte frem til ferjelemmen som førte over til båten. Sjåføren gikk ut av bilen. Imens ble motoren på ferjen satt i gang for å bakke ferjen litt nærmere inn til kaien, men i stedet for å bakke gikk båten ut fra land og bilen kom i drift forover lemmen. Bilen stupte i dypet med minister Lunde og frue og fylkesfører Astrup.
> 
> 
> 

Dødsfallene ble etterforsket som mistenkelige, men etterforskningen konkluderte med at intet talte for annet enn en ulykke. Det verserte det mange rykter om at det var et drap. Sjåføren, hirdmann Rolf Brennford, sto utenfor. I boken om Lunde, *Triumf og tragedie* (utgitt 2012), konkluderes det med at det var et attenat iscenesatt av tyskerne som ønsket å bli kvitt en brysom minister.

Det ble avholdt en stor minnestund i Oslo for Lunde og hans kone Marie, og urnene ble senere satt ned ved Hopperstad stavkirke, Vik i Sogn.

Hendelsen på Våge ferjekai førte til pålegg om bom på ferjelemmene.

Se også
-------

* Rettskrivningen av 1941

Referanser
----------

1. ↑   Autorités BnF, BNF-ID 166075739[Hentet fra Wikidata]
2. ↑   Norsk biografisk leksikon, oppført som Gulbrand Oscar Johan Lunde, Norsk biografisk leksikon ID Gulbrand\_Lunde, besøkt 9. oktober 2017[Hentet fra Wikidata]
3. ↑   Social Networks and Archival Context, SNAC Ark-ID w6qq1w6d, besøkt 9. oktober 2017[Hentet fra Wikidata]
4. ↑   Norsk biografisk leksikon, nbl.snl.no, besøkt 14. desember 2017[Hentet fra Wikidata]
5. ↑   Biographical Dictionary of the Extreme Right Since 1890[Hentet fra Wikidata]
6. ↑   Autorités BnF, besøkt 14. desember 2017[Hentet fra Wikidata]
7. ↑  Dahl, Hans Fredrik (28. september 2014). «Gulbrand Lunde». *Norsk biografisk leksikon* **(norsk)**. Besøkt 2. september 2019.
8. ↑  Dahl, Hans Fredrik (27. januar 2023). «Gulbrand Lunde». *Norsk biografisk leksikon* **(norsk)**. Besøkt 15. november 2023.
9. 1 2  *Morgenbladet*, 26. oktober 2012, s.10.
10. ↑  *Jødar på flukt*. Samlaget. 1995. s. 74. ISBN 8252145817.
11. ↑  Skirbekk, Gunnar. Leserinnlegg i *Morgenbladet*, 2. november 2012, s.25.
12. 1 2 3  Morgenbladet 19. oktober 2012, s.10.
13. ↑  NTBs melding (slutten av oktober 1942) gjengitt i *Morgenbladet* 19. oktober 2012.
14. ↑  Torvik, Arne Inge (2000): Om samferdsel i Møre og Romsdal. Del II: Samfunn og ferdsel. Utgitt av MRF, Molde.

Eksterne lenker
---------------

* (en) Gulbrand Lunde – kategori av bilder, video eller lyd på Commons Rediger på Wikidata
* (no) Gulbrand Lunde hos Virksomme ord Rediger på Wikidata

* (no) Gulbrand Lunde hos Norsk senter for forskningsdata politikerarkiv (nedlagt) Rediger på Wikidata
* (no) Politiske taler av Gulbrand Lunde, virksommeord.uib.no
* (no) Gulbrand Lunde i Store norske leksikon

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Prabook **·** Historisk befolkningsregister **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC
 |

Portal: Andre verdenskrig